Polisie wou bloedbad by Nkandla vermy | Maroela Media
Die minister van polisie, Bheki Cele, het Maandag gesê meer as 100 mense wat die afgelope naweek by oudpres. Jacob Zuma se huis by Nkandla saamgedrom het, was gewapen.
Skote is selfs in die lug geskiet in 'n poging "om die polisie uit te lok", sê Cele.
"Daar was baie vroue en kinders en die polisie moes 'n tree terugstaan.
"Ons moes die beledigings en klagtes verduur, eerder as om op die bloed te spring wat daar sou wees," het Cele in Soweto, by 'n Covid-19-inentingsentrum vir polisielede, gesê.
"Daar was meer as 100 mense daar wat vuurwapens gehad het, wat op die polisie skiet. En as daar eers op die polisie geskiet word, moet hulle antwoord.
"Koeëls het nie oë om te sien dat hierdie 'n kind of 'n vrou is nie," sê die minister.
Cele het die polisiebeamptes geloof vir die manier waarop hulle die situasie by Nkandla – waar duisende mense in weerwil van die afsonderingsregulasies byeengekom het – hanteer het.
"Die polisie het deur Marikana geleer."
Volgens die minister is heelwat kameras ingespan en speurders ontplooi om te help om vermeende oortreders te soek.
AFP het ook berig dat Cele sê hy wag intussen op 'n instruksie van die hof oor of die oudpresident in hegtenis geneem moet word.
Die hof het Zuma, nadat hy 15 maande tronkstraf vir minagting van 'n hofbevel opgelê is, aanvanklik vyf dae gegee om aan te meld om sy tronkstraf te begin uitdien. Indien hy dit nie gedoen het nie, het die hof beveel dat die polisie hom binne drie dae aankeer en tronk toe neem.
Groot skares mense het gevolglik die naweek na Nkandla opgeruk om hul steun te gee, terwyl daar gewag is om te sien of hy hom aan die owerhede gaan oorgee. Zuma het op die nippertjie egter 'n aansoek ingedien om die hofbeslissing ter syde te laat stel.
Talle mense by Nkandla het nie maskers gedra nie en geen sosiale afstande is gehandhaaf nie. Dit benewens die feit dat byeenkomste ingevolge die vlak 4-afsonderingsregulasies boonop ook verbied word.
Prins Mangosuthu Buthelezi, eerste minister van die Zoeloes, sê die mense sonder gesigmaskers by Nkandla stel hul eie lewe en dié van ander in gevaar.
"Dit is die grootste onverantwoordelikheid van almal.
"Ek doen dus 'n beroep dat ons, in hierdie tyd van groot besinning vir ons land, dít wat by Nkandla gebeur as verraad beskou.
"Met alle respek vir die simpatie wat mense dalk vir mnr. Zuma se lot mag hê, is die uitdaag van die staat en om lewens in die gevaar te stel, onaanvaarbaar."
Buthelezi sê as een van die min oorblywende leiers van sy geslag wat vir vryheid geveg het, vrees hy dat God hom swaar sal straf as hy stilbly terwyl mense die land se toekoms verwoes.
"Hulle skep 'n toekoms van armoede en dood vir die jeug van Suid-Afrika en ek durf nie stilbly nie."
Die polisievakbond Popcru het intussen ook die polisie geloof omdat hulle met "selfbeheersing te midde van uitlokking opgetree het".
Popcru sê ten spyte van die uitlokking deur sommige van die betogers, het polisiebeamptes die situasie in bedwang gehou en 'n moontlik plofbare situasie ontlont, terwyl dit andersins in 'n gewelddadige toneel sou kon ontaard.
Popcru het die "onregverdige kritiek" teen die polisie se sogenaamde gebrek aan optrede verwerp en sê daar is verskeie intelligensiebronne en -metodes wat ingespan word om te verseker diegene wat die wet oortree, word verantwoordelik gehou.
Wel gedaan aan die manne en vroue in blou die situasie was goed hanteer afgesien van die gevalle van intimidasie wat die media moes verwag het, op die end van die dag het Mnr Zuma apel aangeteken en die howe moet sy lasbrief van arrestasie bekragtig. (Grondwetlike hof het appel toegestaan).
Jy moet ingeteken wees om te stem7-53Jy moet ingeteken wees om te stem
Doen julle werk Cele, ons tax geld betaal julle salaris.
Jy moet ingeteken wees om te stem44-5Jy moet ingeteken wees om te stem
En Mr Cele as die hof volgende week besluit, Zuma moet tronk toe?
100% twyfel ek of dit gaan gebeur want die Magistrate gaan met hulle lewens boet as Hulle se tronk toe.
Gaan jy nie ook Dan lewens in gevaar stel nie.
As 10 rowers op. SAPS SKIET IS DIT NIE OOK LEWENS IN GEVAAR STEL NIE
Nee Mr Cele, jy en die President wat tjoep stil Bly oor die Zuma debakel is regtig nie n goeie voorbeeld vir wetstoepassers nie.
Mr Ramaphosa het nog nie een sin gese oor Zuma se skuldigbevinding of Sy level 4 Lockdown rules oortredings nie